Pirkanmaan kansanedustajat jättivät kirjallisen kysymyksen, vaativat työllisyyskokeilulle jatkoa

Kuvituskuva Arkisto

Marjo Rämö

Pirkanmaan kansanedustajat jättivät kirjallisen kysymyksen Pirkanmaan työvoima- ja yrityspalveluiden alueellisesta jatkamisesta vuonna 2019

Pirkanmaalla on toiminut viime elokuusta lähtien 10 kunnan alueellinen työvoima- ja yrityspalveluiden kokeilu. Kokeilussa käytetyt toimintamallit ovat muutaman kuukauden aikana tuottaneet hyviä tuloksia. Työllistettyjen määrä on noussut, työttömyysaste on pudonnut oleellisesti, kaikissa kunnissa aktivointiaste on ollut korkea. Myös työmarkkinatuen kuntaosuudet ovat pudonneet merkittävästi.

Pirkanmaan kokeilu on päättymässä tämän vuoden lopussa. Pirkanmaan kansanedustajat kokevat, että nyt on tarvetta kokeilun jatkamiselle, kun maakunta- ja soteuudistus on lykkääntymässä.

Eduskunnan puhemiehelle tänään jättämässään kysymyksessä Pirkanmaan kansanedustajat kysyvät: Mitä hallitus aikoo tehdä, jotta hyviä tuloksia tuottanut Pirkanmaan työvoima- ja yrityspalveluiden alueellinen kokeilu voi jatkua vuonna 2019, ja jotta nyt hyvin toimivat palvelut pystytään turvaamaan asiakkaille?

Kysymykseen tulee vastamaan asianomainen ministeri.

Ensimmäisenä allekirjoittajana on Pirkanmaan kansanedustajien neuvottelukunnan puheenjohtaja Arto Satonen (kok.).